Դմիտրի Չերնիշենկո

Դմիտրի Չերնիշենկո (, ), ռուս պետական և քաղաքական գործիչ։ 2020 թվականի հունվարի 21-ից Միխայիլ Միշուստինի կառավարությունում նախագահի տեղակալը թվային տնտեսության և նորարարության, կապի, ԶԼՄ-ների, ինչպես նաև մշակույթի, զբոսաշրջության և սպորտի հարցերով։

2007-2014 թվականներին եղել է Սոչիի XXII ձմեռային Օլիմպիական խաղերի և XI ձմեռային Պարալիմպիկ խաղերի կազմակերպչական կոմիտեի նախագահը։ 2014 թվականի նոյեմբերի 28-ից Հոկեյի մայրցամաքային լիգայի նախագահ, վարչության նախագահ։ «Գազպրոմ մեդիա հոլդինգի» գլխավոր տնօրենն ու վարչության նախագահը։ 2018 թվականի հոկտեմբերի 20-ից ղեկավարում է նաև «GPM entertainment TV» ենթահոլդինգը։

2019 թվականին Դմիտրի Չերնիշենկոն երկրորդ անգամ անընդմեջ ընդգրկվել Է Variety500-ում՝ աշխարհում 500 ամենաազդեցիկ մեդիափերսոնի ցուցակում, որը կազմում է ամերիկյան Variety առաջատար հրատարակությունը։

Կենսագրություն 

Մեծացել է Մայկոպ և Սոչի քաղաքներում։

Ավարտել է Մոսկվայի «Ստանկին» պետական տեխնոլոգիական համալսարանը՝ ինժեներ-համակարգատեխնիկի մասնագիտությամբ։ Այստեղ սովորելու ժամանակ նկարել է ՄՄՄ գովազդային հոլովակի գրաֆիկը, որի համար ստացել է իր առաջին հոնորարը՝ 1500 դոլար։

1989-1991 թվականներին աշխատել է Copris&M Co համատեղ հեռահաղորդակցային ընկերությունում որպես ծրագրավորող։

1989 թվականին «Ստանկին» ՄՀՏ-ի համակուրսեցիների հետ հիմնադրել է «Ինֆորմատիկա Մարքեթինգ Սերվիս» (ԻՄՍ) ընկերությունը՝ ԽՍՀՄ-ում համակարգչային գրաֆիկայի առաջին ստուդիաներից մեկը։ 1991-1992 թվականներին զբաղեցրել է ընկերության գլխավոր տնօրենի տեղակալի պաշտոնը։

1993 թվականին դարձել է ԻՄՍ-ի հիման վրա ստեղծված Media Arts գովազդային գործակալության համահիմնադիրը, որը շուտով ստացել է Media Arts Group գովազդային հոլդինգի կարգավիճակ։ 1994 թվականին զբաղեցրել է ստեղծագործական տնօրենի, 1996 թվականին՝ Media Arts Group-ի փոխնախագահի պաշտոնը։

1998-2002 թվականներին եղել է «ԴԹՎ-Մա» հեռուստատեսային արտադրական ստուդիայի գլխավոր տնօրեն, որը ստեղծվել է Media Arts Group հոլդինգի կողմից։ «ԴԹՎ-Մա»-ի հաճախորդներն էին միջազգային առաջատար բրենդներն ու գովազդային գործակալությունները։ Արժանացել է բազմաթիվ ռուսական և միջազգային մրցանակների։

2002 թվականին դարձել է Media Arts Group-ի ավագ փոխնախագահ և գլխավորել Sportima ընկերությունը, որը ստեղծվել է հոլդինգի ներսում սպորտային մարքեթինգի ոլորտում աշխատելու համար։

2005 թվականի նոյեմբերին գլխավորել Է Սոչիի Օլիմպիական և Պարալիմպիկ Խաղերի անցկացման իրավունքի արշավը՝ դառնալով «Սոչի-2014» հայտային կոմիտեի գլխավոր տնօրեն։

2007-2014 թվականներին եղել է Սոչիի 22-րդ ձմեռային Օլիմպիական խաղերի և 2014 թվականի ձմեռային Պարալիմպիկ խաղերի կազմակերպչական կոմիտեի նախագահը։

2007 թվականի սեպտեմբերի 26-ից Ռուսաստանի Դաշնության նախագահին կից ֆիզիկական կուլտուրայի և սպորտի զարգացման, բարձրագույն նվաճումների սպորտի, XXII ձմեռային Օլիմպիական խաղերի և 2014 թվականի ձմեռային Պարալիմպիկ խաղերի նախապատրաստման և անցկացման խորհրդի նախագահության անդամ։

2007 թվականի նոյեմբերի 12-ից «Օլիմպստրոյ» դիտորդական խորհրդի նախագահի տեղակալ։

2014 թվականի հոկտեմբերից մինչև դեկտեմբեր գլխավորել Է Volga Group ներդրումային ընկերությունը, որը գործարար Գենադի Տիմչենկոյի ակտիվների կառավարիչն է։

2014 թվականի նոյեմբերի 28-ից Հոկեյի մայրցամաքային լիգայի նախագահն ու վարչության նախագահը։

2014 թվականի դեկտեմբերի 23-ից Ռուսաստանի հոկեյի ֆեդերացիայի խորհրդի անդամ է։

2015 թվականի հունվարի 13-ից «Գազպրոմ մեդիա հոլդինգի» գլխավոր տնօրենն ու վարչության նախագահն է։

2016 թվականից ազգային գովազդային դաշինքի տնօրենների խորհրդի նախագահն է։

2020 թվականի հունվարի 21-ից Ռուսաստանի Դաշնության կառավարության նախագահի տեղակալ թվային տնտեսության և նորարարության, կապի և ԶԼՄ-ների, ինչպես նաև մշակույթի, զբոսաշրջության և սպորտի հարցերի գծով։ Բացի այդ, պատասխանատու է հատկապես նշանակալի մարզական միջոցառումների անցկացման և կրոնական կազմակերպությունների հետ փոխգործակցության համար։

Տիրապետում է անգլերեն լեզվին։

Մրցանակներ և նվաճումներ 

 «Հայրենիքին մատուցած ծառայությունների համար» 2-րդ աստիճանի շքանշան (2014 թվականի մարտի 24), Սոչիում 2014 թվականի XXII Օլիմպիական և XI Պարալիմպիկ ձմեռային խաղերի նախապատրաստման և անցկացման կազմակերպման գործում ունեցած մեծ ավանդի և Ռուսաստանի հավաքականների հաջող ելույթների ապահովման համար։
 Պատվո շքանշան (2014 թվականի օգոստոսի 6), Սոչիում 2014 թվականի XXII Օլիմպիական և XI Պարալիմպիկ ձմեռային խաղերի նախապատրաստման և անցկացման կազմակերպման գործում ունեցած մեծ ավանդի և Ռուսաստանի հավաքականների հաջող ելույթների ապահովման համար։
 «Ռուսաստանի սպորտային աստղեր» ազգային մրցանակի դափնեկիր (2008 թվական)։
 Ոսկե Օլիմպիական շքանշան (2014 թվական)։
 Պատվարժան Սերգեյ Ռադոնեժսկի II աստիճանի շքանշան (2014 թվականի օգոստոսի 28)։
 Ռուսաստանի Դաշնության նախագահի շնորհակալություն (2018 թվականի մայիսի 30), ռուսական հասարակության հասարակական-քաղաքական կյանքին ակտիվ մասնակցության համար։
 Բարեկամության շքանշան (2019 թվականի մայիսի 23)։

Ընտանիք 
Ամուսնացած է, ունի երկու դուստր։

Ծանոթագրություններ 

Բարեկամության շքանշանի ասպետներ (Ռուսաստան)
Ռուս քաղաքական գործիչներ
Ռուս պետական գործիչներ
Պատվո շքանշանի ասպետներ (Ռուսաստան)
Ռուսաստանի «Հայրենիքին մատուցած ծառայությունների համար» 2-րդ աստիճանի շքանշանի ասպետներ